Source: https://myhornanitra.sme.sk/c/20107728/devat-rokov-po-vybuchu-vo-vop-novaky-sud-stale-nerozhodol.html
Timestamp: 2018-02-20 21:47:38+00:00

Document:
Deväť rokov po výbuchu vo VOP Nováky: Súd stále nerozhodol - myhornanitra.sme.sk
Deväť rokov po výbuchu vo VOP Nováky: Súd stále nerozhodol (FOTO)
Kedy bude pokračovať pojednávanie s piatimi obžalovanými v prípade jednej z najväčších tragédii posledných rokov, zatiaľ známe nie je.
2. mar 2016 o 18:04 TASR, Marián Kucman
Vence a pamätník venovaný obetiam tragického výbuchu vo VOP Nováky z 2. marca 2007(Zdroj: TASR)
Písmo:A-|A+3184
NOVÁKY. Od výbuchu vo Vojenskom opravárenskom podniku uplynie dnes, 2. marca, deväť rokov. Pri nešťastí prišlo o život osem ľudí.
V prípade je obžalovaných päť mužov. Súd však o ich vine či nevine doteraz nerozhodol. Zatiaľ posledné pojednávanie bolo vlani vo februári, ďalšie vytýčené nebolo.
Pietna spomienka v Novákoch (5 fotografií)
Piati obžalovaní
K explózii presne nezisteného množstva výbušnej látky došlo vo VOP Nováky 2. marca 2007 popoludní. Obrovský výbuch, ktorý pocítili aj ľudia vzdialení desiatky kilometrov od podniku, spôsobil deštrukciu delaboračnej haly a usmrtil osem pracovníkov. O život prišli Elena Bitarová, Peter Kalač, Mária Kováčová, Jana Krajčovičová, Ján Rybár, Emília Stručková, Norika Vačeková a Jozef Vida.
Mnohopočetné vážne zranenia utrpel jeden zamestnanec a ďalších dvadsať malo ľahšie zranenia. Spôsobená škoda na majetku VOP, ako aj ďalšom hnuteľnom a nehnuteľnom majetku, sa vyšplhala na viac ako dva milióny eur.
Obžalovanými z prečinu všeobecného ohrozenia v súvislosti s tragickým výbuchom sú piati bývalí manažéri vojenského podniku, teda generálny riaditeľ VOP Jozef B. (1956), ekonomicko-obchodný riaditeľ Eduard B. (1942), technický riaditeľ Ján L. (1957), výrobný riaditeľ Ján L. (1963) a bezpečnostný technik Jozef O. (1975).
Podľa obžaloby sú manažéri zodpovední, že zanedbali bezpečnosť pracovníkov pri delaborácii, teda mechanickej, ručnej likvidácii rôznej munície, na čo mal podnik dlhodobú špecializáciu.
Súd posudzuje, či vedúci pracovníci pripustili neúmernú kumuláciu výbušného materiálu a jeho uskladňovanie vo výrobných priestoroch a v ich blízkosti. Množstvo výbušnín, ako sa uvádza v obžalobe, mnohonásobne prekračovalo objem stanovený predpisom ministerstva hospodárstva o uskladňovaní výbušnín aj platný predpis o bezpečnostných opatreniach pri práci s muníciou a výbušninami.
Termín ešte neurčili
Zatiaľ posledné súdne pojednávanie v tejto kauze bolo na Okresnom súde v Prievidzi vlani vo februári. Vtedy bolo pojednávanie odročené na neurčito. Podľa hovorcu súdov v Trenčianskom kraji Romana Tarabusa bolo potrebné zabezpečiť ďalšie listinné dôkazy, zvážiť po výsluchoch znalcov, či je potrebné spracovanie doplnku k znaleckému posudku Kriminalistického a expertízneho ústavu Policajného zboru. Súd tiež vyzval všetky strany zainteresované v súdnom konaní, aby oznámili, ktoré dôkazy ešte navrhujú vykonať.
Tarabus informoval, že ďalší termín hlavného pojednávania zatiaľ určený nie je.
„Jeden z obžalovaných vlani v septembri doručil Okresnému súdu v Prievidzi žiadosť, aby v období od septembra do decembra 2015 a vo februári 2016 súd nevytyčoval v tejto trestnej veci termín hlavného pojednávania, pretože v uvedenom období bude v zahraničí a má záujem zúčastniť sa na pojednávaní. Okrem toho okresný súd pre účely nariadenia hlavného pojednávania zisťuje, aký je zdravotný stav jedného z obžalovaných a či ešte trvá jeho pracovná neschopnosť,“ vysvetlil Tarabus.
Tragicky zosnulých, ktorí pred deviatimi rokmi zahynuli vo VOP Nováky, si uctili dnes, 2. marca, pietnou spomienkou v Novákoch pri pamätníku v Parku Š. Moyzesa.
„Jedna z najväčších tragédií v dejinách Slovenska sa nejakým spôsobom dotkla takmer každého. Tieto udalosti zahalené do čierneho závoja zmenia vždy veľa, a to najmä bezprostredne po nich. Dnes je už deväť rokov od havárie, čo je relatívne dlhý čas. A keď sa hovorí, že čas je najlepším lekárom a liekom na všetko, nemyslím, že to platí vždy a bez výnimky. Čas určite pomôže, ale ani on nevyrieši a predovšetkým nevylieči všetko," uviedol vo svojom príhovore štátny tajomník ministerstva obrany Miloš Koterec.
Pripomenul, že VOP Nováky je od roku 2013 v dlhodobom prenájme a napriek rôznym hrozivým scenárom je podnik dnes stabilizovaný, zachovala sa v ňom a postupne aj zvýšila zamestnanosť, zlepšili sa jeho ekonomické výsledky.
„Preto verím, že okrem toho sa zlepšili aj pracovné podmienky a eliminovali sa akékoľvek riziká potenciálnych nešťastí," podotkol.
Tragédia, ktorá sa stala pred deviatimi rokmi, ako povedal vo svojom príhovore novácky primátor Daniel Daniš, sa nezmazateľne zapísala do myslí i dejín mesta.
„Má svoje miesto medzi kapitolami, ktoré už navždy budeme označovať ako smutné a bolestivé. Viem, že nijaké slová útechy nepomôžu najbližším, ktorým sa zo dňa na deň zrútil svet, keď prišli o svojich milovaných, nevyplnia prázdno, ktoré po nich zostalo. Ale život si vždy hľadá svoju cestu a my, živí, musíme žiť," poznamenal.
Pamiatku svojej tragicky zosnulej manželky si do Novák prišiel uctiť aj Jozef Kováč. Ako povedal, od tragédie uplynula dlhá doba, ale, samozrejme, čas takéto rany nezahojí.
„Stále sa táto udalosť pripomína, hlavne v tom smere, že obžalovaní ešte neboli potrestaní, súdne pojednávania stále prebiehajú a ja verím, že spravodlivosti bude zadosťučinené a vinníci tejto tragédie budú potrestaní," doplnil.
Zdieľať na facebooku (184) Diskusia (3)
Ďalšie články z témy Pietna spomienka
Počas spomienky na oslobodenie Prievidze sa hovorilo aj o terorizme

References: Súd 
 Súd 
 Súd 

Súd 
 Súd 
 súd 
 súd